Mattias Skjelmose
Mattias Skjelmose er en dansk cykelrytter, der kører for det amerikanske hold Trek-Segafredo. Han har bl.a. vundet etapeløbet Schweiz Rundt i 2023 samt DM i linjeløb samme år.
Mattias Skjelmose blev nummer 2 ved DM i landevejscykling for juniorer i 2017. Samme år blev han nummer 3 ved juniorernes udgave af endagsløbet Paris-Roubaix.
I 2020 blev Mattias Skjelmose professionel, og året efter vandt han ungdomskonkurrencen i etapeløbet Tour of Norway. I 2022 vandt han Luxembourg Rundt, og samme år debuterede han i Giro d'Italia med en samlet placering som nummer 40. I 2023 blev han nummer 2 i La Flèche Wallonne, og samme år kom karrierens hidtil største triumf, da han som den første dansker nogensinde vandt etapeløbet Schweiz Rundt. Kort efter blev Skjelmose dansk mester, og debuterede dermed i Tour de France iført dannebrogstrøje. Det lykkedes ham at markere sig imponerende i Touren, men det blev dog hverken til etapetriumf eller noget stort resultat i klassementet. Den gode form tog Skjelmose dog med ud af Tour de France, og kort efter blev det til triumf på kongeetapen til Vejle i PostNord Danmark Rundt, hvor han også blev samlet nr. to efter holdkammerat Mads Pedersen. Den 3. september vandt Skjelmose det amerikanske endagsløb Maryland Cycling Classic.
I 2018 blev Mattias Skjelmose idømt en karantæne på otte måneder for at være testet positiv for stoffet methylhexanamin, som han sandsynligvis indtog via et kosttilskud.